b'\n_START_ARTICLE_\nCalea Ferat\xc4\x83 din Moldova\n_START_SECTION_\nHistorie\n_START_PARAGRAPH_\nI 1844 hadde generalguvern\xc3\xb8r av Novorossija og Bessarabia grev Mikhail Vorontsov utviklet en jernbane som forbandt Odessa og landsbyen Parcani ved Dnestr. Odessa-Kiev jernbaneselskap foreslo \xc3\xa5 forbinde Odessa og Kiev med en sidelinje til Parcani via Tiraspol. If\xc3\xb8lge resolusjonen til Nikolaj I skulle utbyggingen finansieres av offentlige midler._NEWLINE_I 1871 ble en bro over Dnestr bygget. 28. august 1871 ble jernbanen som forbandt Tiraspol og Chi\xc8\x99in\xc4\x83u offisielt \xc3\xa5pnet. Denne datoen er kjent som dagen for etableringen av Moldovas Statsbaner. Banen som forbinder Bessarabia til Svartehavet og jernbanenettverket til Ukraina og Russland, ble grunnlaget for videre utvikling._NEWLINE_I 1875 ble banen mellom Chi\xc8\x99in\xc4\x83u, Corne\xc8\x99ti og Ungheni \xc3\xa5pnet, og en forbindelse til Romania hadde n\xc3\xa5 blitt opprettet.\n_START_SECTION_\nRullende materiell\n_START_PARAGRAPH_\nSt\xc3\xb8rsteparten av CFMs rullende materiell har blitt produsert i det tidligere Sovjetunionen og andre land i den sovjetiske blokken. Den mest utbredte typen av lokomotiv er det sovjet-bygde 3TE10M (trippelenhet, men noen brukes kun en eller to enheter). Disse lokomotivene passet Moldova utmerket p\xc3\xa5 grunn av bratte helninger p\xc3\xa5 enkelte steder av jernbanenettverket (spesielt i regioner med kupert terreng), hvor ekstra trekkraft var n\xc3\xb8dvendig for \xc3\xa5 trekke tunge godstog. Andre mye brukte lokomotivmodeller er M62 (\xc2\xabMasjka\xc2\xbb) og 2TE10L. Noen ganger brukes tsjekkisk-bygde ChME3 skiftelokomotiver som trekkraft p\xc3\xa5 lokaltog. Den eneste typen diesel-togsett (DMU) som brukes av CFM er D1, produsert av ungarske Ganz-M\xc3\x81VAG.\n_START_SECTION_\nPolitisk engasjement\n_START_PARAGRAPH_\nCFMs personell best\xc3\xa5r hovedsakelig av russisktalende, russisk er det spr\xc3\xa5ket som blir brukt i jernbanedriften. Bemerkelsesverdig var CFMS konsernsjef Miron Gagauz, som holdt stillingen som transportminister, ettersom han var en av f\xc3\xa5 regjeringsmedlemmer som ikke kunne snakke Moldovas offisielle spr\xc3\xa5k. Tradisjonelt har CFM hatt gode forbindelser til Moldovas kommunistparti. I 2009 signerte selskapets ansatte et brev hvor de ford\xc3\xb8mte opposisjonsgruppens protester etter parlamentsvalget. De beskrev hendelsen som \xc2\xabet fors\xc3\xb8k p\xc3\xa5 \xc3\xa5 bringe kaos i landet og \xc3\xb8delegge alt det positive som hadde blitt bygd av dagens regjering\xc2\xbb, hevdet at \xc2\xabvalget ble utf\xc3\xb8rt i samsvar med internasjonale normer og nasjonal lov om valg\xc2\xbb og at \xc2\xabkommunistenes seier er en logisk f\xc3\xb8lge av partiets \xc3\xa5tte \xc3\xa5r lange opphold i makt\xc2\xbb, uttrykte \xc2\xabfull st\xc3\xb8tte til den folkevalgte makten\xc2\xbb og gikk for at \xc2\xabde ansvarlige m\xc3\xa5tte straffes\xc2\xbb.'